Kommissionens forordning (EF) nr. 1461/2003

af 18. august 2003

om betingelser for pilotprojekter for elektronisk transmission af oplysninger om fiskeriaktivitet og for telemåling

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2371/2002 af 20. december 2002 om bevarelse og bæredygtig udnyttelse af fiskeressourcerne som led i den fælles fiskeripolitik(1), særlig artikel 22, stk. 3, og artikel 23, stk. 5, og

ud fra følgende betragtninger:

(1) Ifølge forordning (EF) nr. 2371/2002 skal Rådet i 2004 træffe afgørelse om pligten til at fremsende oplysninger om fiskeriaktiviteten elektronisk for at forbedre effektiviteten af fiskerimulighedernes forvaltning og om indførelsen af telemåling for at opspore fiskerfartøjer til havs.

(2) For at vurdere, hvilken teknologi der skal anvendes, kan der i samarbejde med Kommissionen gennemføres pilotprojekter for henholdsvis elektronisk transmission af oplysninger om fiskeriaktivitet og telemåling før den 1. juni 2004.

(3) For at sikre, at medlemsstaterne gennemfører pilotprojekterne, er det derfor nødvendigt at fastsætte betingelser for gennemførelsen. Betingelserne skal med hensyn til elektronisk transmission af oplysninger især omfatte, hvilke oplysninger der skal registreres og indberettes elektronisk, og hvilke funktioner de systemer på fiskerfartøjerne skal have, som registrerer og fremsender de pågældende oplysninger elektronisk. Med hensyn til telemåling skal betingelserne også omfatte systemets funktioner og de havområder, der skal kontrolleres ved pilotprojekterne.

(4) Kommissionen har brug for at blive underrettet af medlemsstaterne om pilotprojekternes fremskridt og resultater, især for at vurdere cost-benefit af de teknologier, der skal anvendes for at forbedre fiskerikontrollens effektivitet.

(5) Fællesskabet kan yde et finansielt tilskud til medlemsstaternes pilotprojekter på de betingelser, der er fastsat i Rådets beslutning 2001/431/EF af 28. maj 2001 om tilskud fra Fællesskabet til bestemte udgifter, som medlemsstaterne afholder til iværksættelse af kontrol-, inspektions- og overvågningsordninger for den fælles fiskeripolitik(2).

(6) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fiskeri og Akvakultur

UDSTEDT FØLGENDE FORORDNING:

KAPITEL I ALMINDELIGE BESTEMMELSER

Artikel 1

Emne

I denne forordning er der fastsat visse betingelser for medlemsstaternes gennemførelse af pilotprojekter som omhandlet i artikel 22, stk. 1, litra c), og artikel 23, stk. 3, i forordning (EF) nr. 2371/2002 vedrørende elektronisk transmission af oplysninger om fiskeriaktivitet og telemåling.

Artikel 2

Frister

1. Pilotprojekterne skal være operationelle senest fra den 1. december 2003 og være operationelle i det mindste til den 31. maj 2004.

2. Projekter om elektronisk transmission af oplysninger om fiskeriaktivitet og telemåling, som medlemsstaterne gennemfører inden datoen for denne forordnings ikrafttræden, anses med henblik på denne forordning som pilotprojekter.

KAPITEL II ELEKTRONISK TRANSMISSION AF OPLYSNINGER OM FISKERIAKTIVITET

Artikel 3

Udvælgelse af fiskerfartøjer

Medlemsstater, der gennemfører pilotprojekter om elektronisk transmission af oplysninger om fiskeriaktivitet, udvælger et passende antal fartøjer fortrinsvis af forskellige længder.

Artikel 4

Rapporter til ansvarlig myndighed

Uden at dette berører overholdelsen af forpligtelserne i EF-bestemmelserne, registrerer skibsføreren på EF-fiskerfartøjer, der deltager i pilotprojektet, dagligt oplysninger om fisketogter og fiskeriaktivitet og rapporterer dem elektronisk til flagmedlemsstatens ansvarlige myndighed med angivelse af især:

a) mængderne af hver art, der er fanget og opbevares om bord, når de overstiger 50 kg udtrykt i levende vægt

b) dato og sted for fangsterne

c) type anvendt redskab, og

d) for fiskerfartøjer på over 18 m længde overalt, der driver fiskeriaktivitet i områder, hvor der gælder særlige regler for adgang til farvande og ressourcer, dato og tidspunkt for udsættelse eller genudsættelse af et faststående redskab såvel som dato og tidspunkt for afslutning af den fiskerioperation, hvor det faststående redskab blev benyttet.

Artikel 5

Fartøjsudstyr

Medlemsstaterne tager de fornødne skridt til at sikre, at de fartøjer, der under deres flag deltager i pilotprojekter, er udstyret med systemer, der elektronisk kan registrere og transmittere oplysninger om deres fiskeriaktivitet under pilotprojekterne.

Artikel 6

Transmission af oplysninger

1. Senest en måned før projekterne bliver operationelle, sender medlemsstaterne Kommissionen:

a) den fuldstændige henvisning til den ansvarlige myndighed, der er udpeget til at følge pilotprojekterne

b) listen over deltagende fartøjer, der for hvert fartøj mindst indeholder dets nummer i det interne flåderegister og dets navn

c) en oversigt over de tekniske karakteristika ved udstyret om bord

d) en beskrivelse af, hvordan myndigheden indsamler og forarbejder data.

2. Når projekterne er operationelle, underretter medlemsstaterne Kommissionen om eventuelle ændringer i listen over deltagende fartøjer.

3. Kommissionen meddeler medlemsstaterne de data, den har modtaget efter stk. 1 og 2.

Artikel 7

Behandling af data om fiskeriaktivitet

1. Medlemsstaterne tager de fornødne skridt til at sikre, at de oplysninger, som transmitteres elektronisk af de fartøjer under deres flag, der deltager i projekterne, behandles af myndighederne.

2. Uanset hvilket system der benyttes, registrerer myndighederne oplysningerne i edb-læsbar form. Medlemsstaterne sørger for, at dataene opbevares elektronisk indtil den 31. december 2004.

KAPITEL III TELEMÅLING

Artikel 8

Fartøjssporingssystemer

1. Medlemsstater, som opbygger og afprøver fartøjssporingssystemer ("FSS"), der er baseret på telemåling, benytter telebilleder til at overvåge fartøjer til havs i farvande under deres højhedsområde eller jurisdiktion såvel som i andre farvande, hvor fiskerfartøjer under deres flag måtte operere.

2. Gennem pilotprojekterne vurderes FSS's evne til at:

a) benytte rumbaserede og luftbårne telebilleder til at fastslå antallet af fiskerfartøjer og deres position i et givet havområde

b) krydskontrollere fiskerfartøjernes positioner målt ved FSS med positionsrapporter fra fartøjsovervågningssystemer ("FOS"), og

c) påvise den mulige tilstedeværelse af fiskerfartøjer, fra hvilke der ikke er modtaget positionsrapporter gennem FOS.

Artikel 9

Havområder, der skal kontrolleres

1. Medlemsstaterne træffer beslutning om det eller de havområder, der skal kontrolleres under pilotprojekterne.

2. Senest en måned før projekterne bliver operationelle, sender medlemsstaterne Kommissionen oplysninger om projektet, herunder den ansvarlige myndighed, der er udpeget til at følge projekterne, og antallet af billeder og de havområder, hvor disse billeder vil blive taget. Medlemsstaterne begrunder valget af områderne.

KAPITEL IV AFSLUTTENDE BESTEMMELSER

Artikel 10

Samarbejde mellem medlemsstaterne

1. Medlemsstaterne kan gennemføre fælles pilotprojekter.

2. Kommissionen følger pilotprojekternes fremskridt og letter samarbejdet mellem medlemsstaterne.

Artikel 11

Rapporter til Kommissionen

1. Senest den 30. april 2004 forelægger hver medlemsstat Kommissionen en evalueringsrapport om de pilotprojekter, den har gennemført, med især en teknisk beskrivelse af de systemer, der er indført med henblik på pilotprojekterne, og af, hvordan de passer ind i de nuværende overvågnings- og kontrolsystemer.

2. Senest den 31. juli 2004 fremlægger hver medlemsstat sin endelige rapport med især oplysninger om systemernes cost-benefit og funktion såvel som sine bemærkninger til brugen af den anvendte teknologi.

Artikel 12

Denne forordning træder i kraft på syvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 18. august 2003.

På Kommissionens vegne

Franz Fischler

Medlem af Kommissionen

(1) EFT L 358 af 31.12.2002, s. 59.

(2) EFT L 154 af 9.6.2001, s. 22.